Modi Ki Bu Ta Lida Ku Dor De Amor
Dor de amor, é um de kusas ki mas ta dué.
Gosta de alguem ki ka sta xinti mesmu kusa pa bó, ta dexau maguadu, ta pou triste pamodi bu sta xinti es sentimento ki ka é corespondido, e as vez keli ta dexau até ku kabesa fora de lugar.
Si bu sta xinti asi, fika ta sabe ma bu ka sta bó só..
N sabe ma txeu alguen sta papia sobre assuntus de relason e modi ki ta lidadu ku kes kusas li. Es artigo n screbi pamodi ten tambe kes pessoas ki sta ama, e es ten dificuldade na ten ou na mante um relason, e es sta sufri pamodi es sta vivi um amor ki ka é corespondido. De facto, nem nu ka mesti sta na um relason pa nu ten ''problema de relason''.
Kenha de nós ki ka passa pa isso? Xinti korason partido e fika ku dor, ta xinti ma bu sta bó só. N ten amigu e familia ki apoian na momento ki n passa pa kela, mas só kenha ki passa pa isso ki ta intende es dor.
Kantu n sufri ku nha dor de amor, n kreba tinha um alguen pa flaba mi es kusas ki n sta bem fla, por isso, n sta li na da es dikas ki n ka pididu, mas ki n sabe ma ta djuda algun alguen ki sta passa pa es situason nes momento ou futuramente..
1) MENTALIZA MA É KA BÓ, É APENAS UM SITUASON.
Ora ki nu ten um sentimento pa um alguen ki ka sta xinti mesmo kusa pa nos, nos primeru pensamento é pensa kusé ki sta mariado ku nos. Mas para de pensa kela. Ripiti ku mi: ka sta nada mariado ku mi.. Gosi bu sta xinti midjor ka si mé?
Nos é rapido na busca nos defeios e das culpa pamodi nu ka sta amado sima nu ta kreba. As vez nu ta fika ta kulpa nos aparencia nos personalidade, nos hábitos , mas sabe ma txeu bes ten hábitos, aparencia ou caracter ki ka ten nada de erradu...NADA
N sabe ma é dificil de aceta, mas apenas é ka sta xinti pa bó mesmu ki bu sta xinti pa el. Nos tudu é diferente, e as vez nu ta gosta de um kusa e nu ka ta gosta de keloutru.
Ami n ta adora camaron, si é pa mi n ta kumel tudu dia, mas nha amiga Eluany kuase sanha na empregada de mesa de um restaurante ki nu staba, só pamodi es dal salada ki tinha camaron. Eluany ka gosta de camaron, e kela ka ten nada de mas, simplesmente é ka gosta..
Por isso para de busca na bó mesmu kusas pa bu muda, e aceta ki bó é sima bu é. Ten kusas ki ka ta da e ki ka mesti muda.
2) KA BU IGNORA BUS SENTIMENTOS.
Segundo kusa ki txeu bes nu ta faze ora ki é so nos ki sta ama, é atxa ma nu ka sta bom de kabesa, pamodi nu sta xinti kusas ki nu sta xinti.
Mas sabe ma si bu sta xinti? Bom enton é pamodi bu ka é um robot, bo é alguen.
Sentimento as vez é fu***do, e as vez bu ka ta sabe de undi ki es ta bem, e txeu bes nu ka ta konsigui controla. Enton pamodi ki bu sta bira dodu ku um kusa ki bu ka pode controla? Kusé ki nu pode controla é modi ki nu ta lida ku kes sentimentos lá (já, já n ta flau modi ki bu ta faze).
Labanta kabesa, si kel alguen sta fazeu xinti mal, enton ka bu fadiga.. Kualker alguen ki ta fazeu xinti mal e ki ka kre sabe de bu sentimento, kela é um alguen ki bu ka mesti na bu vida. DEXAL BAI!
Sigui Página De Facebook
3) ODJA PA AMOR KI STA PERTU DE BÓ
Só bo ta ma, ta fazeu xinti ka sabe, ka si mé? E tambe é ta fazenu skeci ma amor ta bem de munti otrus manera, e ma nu teni txeu otrus alguen e kusas na nos vida ki ta amanu tambe.
Nu komesa ku alguens. Bu pais, bus donos, irmons, amigus e midjores amigus até fidjus (si bu ten). Bu teni txeu alguen na bu vida ki de certeza tambe bu ta ama e ki ta amau. É faxe de bu bira ta xinti ma bu sta bó só ora ki um amor ka for corespondido, mas amor de amigos e amor de familia ta sta sempre ku bó e é UM AMOR FORTE.
Gosi sobre kusas. Reconhece kusas na bu vida kI bu ta adora e pergunta bo mesmu si es kusas tambe ta amau. Por exemplu, talvez bu gosta de faze desporto, ora ki bu ta faze desporto bu ta fika ta xinti bem, xinti saudavel, feliz e mas concentrado. Enton n ta konsidera ma desporto ka é so bom pa bó, mas tambe é gosta de bó.
Ten pessoas ki gosta de bebida, mas alcohol ka gosta de bó. Sim bebi ku amigus é fixe, mas nu pode reconhece ma ka é bom pa nos corpo.. Mas kusas sima musica, pa alguns alguen religion, arte, dança etc... é kusas ki ta fazes xinti midjor. Descubri é kusé ki bu ta ama faze, ki ta pou xinti feliz e enton passa bu tempo na fazel.
Asi faxe, bu ta komesa na xinti bo mesmu de novu e bu ta da konta modi ki bu ta amau bo mesmu.
4) SI BU STA XINTI MA BU KRÉ FLA - ENTON FLAL.
Pensa dretu sobre keli...
Dependendo de cada situason, kel pessoa talvez dja sabe modi ki bu sta xinti pa el, e talvez dje dexau sabe ou dje dau sinal ma é ka sta interessado.
Mas bu pode tambe sta nes situason e so bo ki sabe, talvez inda bu ka fla nada.. E KELI STA DEXAU DODU
Bu kre fla kuse ki bu sta xinti, mas dja bu sabe ma resposta ki bu ta dadu é ka kel ki bu kre obi. Ami n ta acredita na poder de xintidu ( intuison ), e si bu xintidu sta flau, kel ki é sta fla é verdade 90%. Mas claro ki bu xintidu pode sta enganadu. Si es sentimentos sta pertau e bu sta bira ''dodu'', fitxa coragem e fla kel pessoa kuse ki bu sta xinti.
Sim, ta da medo, mas é um manera de resolve es situason ki teneu des jetu.. Si era um otru alguen ki sta xintiba asi pa bó, bu ka ta kreba sabe? Bom ami n ta kreba!
Ora ki bu flal, fika preparadu pa pior. Pamodi pode dué. Mas si bu fla, bu ta pode recebe resposta e ten certreza de situason.
5) SIGUI EM FRENTE KU BU VIDA.
Sim, é mas facil fla do ki faze, n sabe. E tambe n ka gosta ora ki alguen ta flan ma ''tempo ta kura tudu''. Mas bu sabe gó... kela é si mé. Mi tambe n sta so na prendi, n ka sabe tudu..
Toma es sufrimento de amor komu um aprendizado. E bu ta bem da konta modi ki bu korason ta bira mas forte, e ma bu ta konsigui aguenta e sobrevive es dor de amor.
Kaminhu é pa frente, sigui ku bu vida e leba es experiencia de vida ku bó.
Vida é cheio de experiencias ki nu ta vivi, as vez bons, as vez horrivel... Nu ta passa pa txeu dor, mas nu ta superas. Vida tambe ten kusas bom, e bó, bu pode faze bu vida bira lindo.
Ora ki nada ka sta da certo, poi ta toka kel musica ki ta dau txeu mural e ki ta dexau alegre.
Dipos bu ta odja...Tudu ta bira dretu.
137total visits,1visits today
kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn eng_Latn